27. juuni hommik. Nädalapäevast pole aimugi. Obaid magab pikalt. Ega meilgi väga kiiret pole. Mr. Big teeb süüa ja tiksume niisama. Päeva lähevad kirja Obaidi kontori külastus, rahavahetus ja hilpude ost. Korraks kiikasime interneti ka. Üldiselt on sellega siin nigelalt, sestap ka selline  auk blogis. Üks äri, millega peremees tegeleb, on autode jälgimisseadmete müük ja teenuse osutamine. Tahad näha, kuhu proua tegelikult sõitis, kui ütles, et läheb sõbrantsdega piknikule   J   Saab jälgida ametiautode sihtotstarbelist kasutust ja kõrvalfunktsioonina leida ka varastatud sõiduk. Ei piirduta vaid autodega, rongid tahavad siin riigis ka jälgimist. Peamiselt salakaubaveo tõkestamiseks. Kui rong peatub  tollikontrolli ja piiriületuse vahel ja siis uuesti teispool piiri, on asi kahtlane. Ajaliselt seda kontrollida ei saa, kuna 3 tundi siia sinna tähandab Pakistanis, et rong on graafikus.